
	1.
	Rīkojuma projekts
 Saskaņā ar Valsts civildienesta likuma 41. panta pirmās daļas 1. punkta "b" apakšpunktu un 41. panta septīto daļu kultūras ministram izbeigt valsts civildienesta attiecības ar Nacionālās kultūras mantojuma pārvaldes vadītāju Juri Dambi ar 2024. gada 8. novembri.
	Priekšlikums
Latvijas Republikas Senāta Administratīvo lieto departamenta 2020. gada 12. maija sprieduma lietā Nr. SKA-877/2020 11. punktā ir norādīts, ka "tiesību būtība demokrātiskā valstī ir nodrošināt taisnīguma prasībām atbilstošu kārtību sabiedrības locekļu attiecībās, tostarp attiecībās ar valsti. Minētais uzsvērts arī Valsts pārvaldes iekārtas likumā, kura 10.pantā atspoguļoti tiesiskā valstī atzīti valsts pārvaldes pamatprincipi, proti, tas, ka valsts pārvalde ir pakļauta likumam un tiesībām, ka valsts pārvalde savā darbībā ievēro cilvēktiesības un ka valsts pārvalde savā darbībā ievēro labas pārvaldības principu, kura mērķis ir panākt, lai valsts pārvalde ievērotu privātpersonas tiesības un tiesiskās intereses. Tādējādi Senāts atzīst, ka no valsts puses ir pretēji tiesiskajai noteiktībai un tiesiskajai paļāvībai ļaut personai, kura sasniegusi pensijas vecumu, turpināt pildīt amata pienākumus uz noteiktu termiņu, jo tas attiecīgajā brīdī bija valsts interesēs, bet pēc šī termiņa beigām atlaist personu nevis pensionēšanās vecuma sasniegšanas dēļ (kas gan šādā situācijā būtu loģiski un kas paredz atlaišanas pabalsta izmaksu), bet gan līguma termiņa izbeigšanās dēļ (kas šāda pabalsta izmaksu neparedz). Valsts pārvaldes iestādei tiesiskais regulējums ir jāpiemēro pēc tā jēgas, nevis formāli, kā arī jāspēj atzīt savas kļūdas, proti, to, ka iestāde piemērojusi nepareizo atlaišanas pamatojumu. Atzīstot savu kļūdu, valsts pārvaldes iestādei arī jādara viss, lai novērstu personai nelabvēlīgās sekas."
Ievērojot minēto, ir secināms, ka ar valsts civildienesta ierēdni, kuram pēc valsts noteiktā pensijas vecuma sasniegšanas ir tikušas pagarinātas valsts civildienesta attiecības saskaņā ar Valsts civildienesta likuma 41. panta otro daļu, pēc pagarinājuma izbeigšanās tās ir izbeidzamas sakarā ar valsts noteiktā pensijas vecuma sasniegšanu (Valsts civildienesta likuma 41. panta pirmās daļas 1. punkta "f" apakšpunkts) nevis sakarā ar termiņa izbeigšanos (Valsts civildienesta likuma 41. panta pirmās daļas 1. punkta "b" apakšpunkts). Attiecīgi lūdzam precizēt rīkojuma projektu.

